Verstappen gee Red Bull vlerkeMax Verstappen. Foto: Darko Vojinovic/AFP. As jy ooit gewonder het of ’n energiedrankie werklik vir ’n mens vlerke gee, moes jy net vandag na Max Verstappen se poging op in Oostenryk gekyk het. Die 23-jarige renjaer was van die begin tot die einde die voorloper en toe die geruite vlag ná 71 rondes vir hom swaai, het hy vir Lewis Hamilton met amper 36 sekondes ore aangesit. “Dit was ongelooflik. Die kar was aan die brand vandag!” het ’n opgewonde Verstappen oor die radio gesê kort nadat hy sy vierde wedren van die seisoen gewen het. Die ervare Hamilton het alles in sy vermoë gedoen om sy Red Bull-teenstander te vang, maar hy moes amper magteloos toekyk hoe Verstappen sy voorsprong met byna elke ronde rek. Hoewel Valtteri Bottas die wedren in die derde plek voltooi het – nadat hy eers ’n kwaai aanslag van Red Bull se Sergio Perez moes afweer – was dit die eerste keer sedert 2014 dat Mercedes vir vier agtereenvolgende wedrenne nie heelbo op die podium kon eindig nie. “Dit was nogal ’n eensame wedren gewees. Ek het probeer om by hom te bly, maar Red Bull beskik oor ongelooflike spoed en hulle moes in die afgelope paar wedrenne ongetwyfeld ’n verstelling of twee gemaak het,” het Hamilton gesê. Die renjaers bly in Oostenryk vir volgende week se wedren en volgens Verstappen sal Red Bull sy voet op die versneller wil hou. Die span kry dit deesdae baie goed reg. Win #4 of the season for @Max33Verstappen ????????????????#StyrianGP ???????? #F1 pic.twitter.com/RwXtB55a33 — Formula 1 (@F1) June 27, 2021